Die spesiale spyskaart vir kinders (ons neem aan die ‘kids’ verwys hier nie na bokkies nie) skeep nie af as dit by keuses kom nie en die pryse blyk oral billik te wees. ‘n Warmbrak met skyfies kos byvoorbeeld R30 en ‘n melkskommel daarby, R15.
Rugbykyktyd by Kitty Hawk se klubhuiskuierplek met die knussige kroegie en vuurmaakplek teen die winter in die agtergrond
Die vleisgeregte by dié vliegtuigplek staan gelys onder die spyskaarthofie ‘Sailor’s Meat’ en die ‘submarine rump’ het my kop effe ‘geboggel’, tot daar waar ek begin redeneer het dat dit dalk is oor daar meer vliegtuie onder die see is as wat daar duikbote in die lug is. Maar nee, dis seker oor die calamariringe op die bees. Dit kos R120 vir 300 g. Sonder die tjokkaringe is dit R100.
By Kitty Hawk kan jy ook ‘n paar seekosgeregte, kombinasiedisse, ‘n aantal hoenderdisse en twee vegetariese variasies bestel, maar ons is hier vir die pizza – en natuurlik vir die kuier en proviand uit die knussige kroegie ook.
Ek vra die kelner met die mooi, oop en eerlike gesig of sy die plek se pizzas sou aanbeveel, voor ek my finaal tot ‘n ete verbind waaroor ek normaalweg nie mal is nie. Sy gee my die versekering dat hulle pizzas van die beste is wat sy nog ervaar het. Alles word van meet af gebou en alles is vars – niks verkoelde of gevriesde goed vir kitspizza by Kitty Hawk nie, sê sy. Ek voel my omgepraat en oortuig.